পরিপূরক রং
পরিপূরক রঙ হলো এক জোড়া রং যাদের একত্র করলে একটি অপরটিকে নিষ্ক্রিয় করে দেয়। অর্থাৎ রঙদুটো মেশালে তা সাদা বা কালো বর্ণ ধারণ করে। আর পাশাপাশি বসালে রঙদুটোর মধ্যে তীব্রতম বৈপরিত্য দেখা যায়। এরকম তীব্র বর্ণ দ্বন্দ্বের কারণে মাঝেমধ্যে এদের জন্যে বিপরীত রং শব্দবন্ধটি বেশি উপযুক্ত মনে করা হয়। কোন রং যুগলকে পরিপূরক বলা হবে তা রঙতত্ব বা মডেলের উপর নির্ভর করে: আধুনিক রঙতত্বে ব্যবহৃত আরজিবি সংযোজী মডেল বা সিএমওয়াইকে বিভাজক মডেলে পরিপূরক যুগল হলো লাল-সায়ান, সবুজ-ম্যাজেন্টা এবং নীল-হলুদ ঐতিহ্যবাহী আরওয়াইবি রং মডেলে পরিপূরক রং যুগলসমূহ হলো লাল-সবুজ, হলুদ-পার্পল এবং নীল-কমলা। তবে এরা পরিপূরক রঙের আধুনিক সংজ্ঞায় পড়ে না, কারণ মিশ্রিত করলে এরা বাদামি বর্ণ ধারণ কথে। অপোনেন্ট প্রসেস তত্বানুসারে সবচেয়ে বৈসাদৃশ্যপূর্ণ বা বিষম রঙযুগল হলো লাল-সবুজ এবং নীল-হলুদ।